DIRETTIVA TAL-KUMMISSJONI (UE) 2019/1832

tal-24 ta’ Ottubru 2019

li temenda l-Annessi I, II u III tad-Direttiva tal-Kunsill 89/656/KEE rigward aġġustamenti purament tekniċi

IL-KUMMISSJONI EWROPEA,

Wara li kkunsidrat it-Trattat dwar il-Funzjonament tal-Unjoni Ewropea,

Wara li kkunsidrat id-Direttiva tal-Kunsill 89/656/KEE tat-30 ta’ Novembru 1989 dwar il-ħtiġiet minimi ta’ sigurtà u ta’ saħħa għall-użu ta’ tagħmir ta’ protezzjoni personali mill-ħaddiema fuq il-post tax-xogħol (1), u b’mod partikolari l-Artikolu 9 tagħha,

Billi:

(1) Il-prinċipju 10 tal-Pilastru Ewropew tad-Drittijiet Soċjali (2), ipproklamat f’Gothenburg fis-17 ta’ Novembru 2017, jipprevedi li kull ħaddiem għandu d-dritt għal ambjent tax-xogħol tajjeb għas-saħħa, sigur u adattat. Id-dritt tal-ħaddiema għal livell għoli ta’ protezzjoni tas-saħħa u tas-sigurtà tagħhom fuq ix-xogħol u għal ambjent tax-xogħol adattat għall-bżonnijiet professjonali tagħhom u li jippermettilhom itawlu l-parteċipazzjoni tagħhom fis-suq tax-xogħol jinkludi l-użu ta’ tagħmir ta’ protezzjoni personali fil-post tax-xogħol jekk ir-riskji ma jistgħux jiġu evitati jew limitati biżżejjed b’mezzi, miżuri, metodi jew proċeduri oħra tal-organizzazzjoni tax-xogħol.

(2) L-implimentazzjoni tad-direttivi relatati mas-saħħa u s-sikurezza tal-ħaddiema fuq ix-xogħol, fosthom id-Direttiva 89/656/KEE, kienet is-suġġett ta’ evalwazzjoni ex post, imsejħa evalwazzjoni REFIT. Fl-evalwazzjoni ngħatat ħarsa lejn ir-rilevanza tad-direttivi, lejn ir-riċerka u lejn l-għarfien xjentifiku ġdid fid-diversi oqsma kkonċernati. L-evalwazzjoni REFIT, imsemmija fid-Dokument ta’ Ħidma tal-Persunal tal-Kummissjoni (3), fost l-oħrajn, tikkonkludi li l-użu tat-tagħmir ta’ protezzjoni personali jikkonċerna madwar 40 % tal-forza tax-xogħol tal-UE, billi r-riskji fuq il-post tax-xogħol ma jistgħux jiġu evitati b’xi mezzi oħrajn, u li hemm bżonn li jiġu indirizzati d-diffikultajiet fl-implimentazzjoni tad-Direttiva 89/656/KEE.

(3) Fil-Komunikazzjoni tagħha “Iktar Saħħa u Sikurezza fuq ix-Xogħol għal Kulħadd – Modernizzazzjoni tal-Politika u tal-Leġiżlazzjoni tal-UE dwar is-Saħħa u s-Sikurezza Okkupazzjonali” (4) [traduzzjoni mhux uffiċjali], il-Kummissjoni tenniet li filwaqt li l-evalwazzjoni REFIT tal-acquis tal-Unjoni dwar is-sigurtà u s-saħħa okkupazzjonali kkonfermat li l-leġiżlazzjoni f’dan il-qasam hija ġeneralment effettiva u adatta għall-iskop tagħha, hemm lok għal aġġornament tar-regoli obsoleti u li jiġu żgurati protezzjoni, konformità u nfurzar aħjar u usa’ fil-prattika. Il-Kummissjoni tenfasizza l-bżonn partikolari li tiġi kkunsidrata d-definizzjoni ta’ tagħmir ta’ protezzjoni personali u l-użu tiegħu minn servizzi u setturi differenti, kif stipulat fl-Artikolu 2 tad-Direttiva 89/656/KEE.

(4) Id-Direttiva 89/656/KEE tistabbilixxi r-rekwiżiti minimi għall-użu tat-tagħmir ta’ protezzjoni personali mill-ħaddiema fuq il-post tax-xogħol, li għandu jiġi użat meta r-riskji kkonċernati ma jistgħux jiġu evitati jew limitati biżżejjed b’mezzi tekniċi ta’ protezzjoni kollettiva jew b’miżuri, metodi jew proċeduri tal-organizzazzjoni tax-xogħol. Biex jiffaċilitaw l-istabbiliment tar-regoli ġenerali meħtieġa skont l-Artikolu 6 tad-Direttiva 89/656/KEE, l-Annessi I, II u III tad-Direttiva 89/656/KEE jipprovdu linji gwida mhux vinkolanti maħsuba biex jiffaċilitaw u jappoġġaw l-għażla tat-tagħmir ta’ protezzjoni personali xieraq għar-riskji, l-attivitajiet u s-setturi kkonċernati.

(5) Ir-Regolament (UE) 2016/425 tal-Parlament Ewropew u tal-Kunsill (5) jistipula d-dispożizzjonijiet li jirrigwardaw id-disinn, il-manifattura u l-kummerċjalizzazzjoni tat-tagħmir ta’ protezzjoni personali. Ir-Regolament (UE) 2016/425 immodifika l-kategorizzazzjoni tar-riskju tal-prodotti, biex jippermetti li min iħaddem jifhem u b’hekk jintuża t-tagħmir ta’ protezzjoni personali, kif spjegat f’aktar dettall fil-Linji Gwida dwar it-Tagħmir ta’ Protezzjoni Personali (6) li jiċċaraw il-proċeduri u l-materji msemmija fir-Regolament (UE) 2016/425. Jitqies xieraq li l-Annessi I, II u III tad-Direttiva 89/656/KEE jiġu aġġornati biex tiġi żgurata l-konsistenza mal-klassifikazzjoni tar-riskji stabbilita fir-Regolament (UE) 2016/425 u biex jiġu allinjati mat-terminoloġiji użati u mat-tipi ta’ tagħmir ta’ protezzjoni personali msemmija fir-Regolament (UE) 2016/425.

(6) L-Artikolu 4(1) tad-Direttiva 89/656/KEE jipprevedi li min iħaddem għandu jipprovdi tagħmir ta’ protezzjoni personali li jikkonforma mad-dispożizzjonijiet rilevanti tal-Unjoni dwar id-disinn u l-manifattura fir-rigward tas-sigurtà u tas-saħħa. Skont dak l-Artikolu, min iħaddem u jipprovdi t-tagħmir ta’ protezzjoni personali lill-ħaddiema tagħhom iridu jiżguraw li t-tali tagħmir ta’ protezzjoni personali jissodisfa r-rekwiżiti stabbiliti fir-Regolament (UE) 2016/425.

(7) L-Anness I tad-Direttiva 89/656/KEE jistabbilixxi abbozz ta’ tabella ta’ survey tar-riskju għall-użu ta’ tagħmir ta’ protezzjoni personali u jistabbilixxi t-tipi ta’ riskji li jistgħu jseħħu fuq il-post tax-xogħol fir-rigward ta’ partijiet differenti tal-ġisem li jkunu protetti bit-tagħmir protettiv personali. L-Anness I jenħtieġ li jiġi emendat biex jitqiesu t-tipi ġodda ta’ riskji li jitfaċċaw fil-postijiet tax-xogħol u biex tiġi żgurata l-konsistenza mal-klassifikazzjoni tar-riskji u mat-terminoloġija użata, b’mod partikolari fir-Regolament (UE) 2016/425.

(8) L-Anness II tad-Direttiva 89/656/KEE, li jistabbilixxi lista gwida mhux eżawrjenti ta’ oġġetti ta’ tagħmir ta’ protezzjoni, jenħtieġ li jiġi emendat biex iqis it-tipi ġodda ta’ riskji identifikati fl-Anness I ta’ dik id-Direttiva. L-Anness II jenħtieġ li jiġi emendat ukoll biex jinkludi eżempji ta’ tagħmir ta’ protezzjoni personali disponibbli bħalissa fis-suq b’konformità mar-Regolament (UE) 2016/425 u t-terminoloġija użata f’dak ir-Regolament.

(9) L-Anness III tad-Direttiva 89/656/KEE jistabbilixxi lista ta’ gwida mhux eżawrjenti ta’ attivitajiet u setturi ta’ attività li jistgħu jeħtieġu l-proviżjon ta’ tagħmir ta’ protezzjoni personali, u jiġbor flimkien il-klassifikazzjonijiet tar-riskji stabbiliti fl-Anness I ta’ dik id-Direttiva u t-tipi ta’ tagħmir ta’ protezzjoni personali deskritti fl-Anness II ta’ dik id-Direttiva. L-Anness III tad-Direttiva 89/656/KEE jenħtieġ li jiġi ristrutturat biex tiġi żgurata l-konsistenza bejn it-terminoloġija u l-klassifikazzjonijiet użati fit-tliet Annessi u mar-Regolament (UE) 2016/425. Dan se jippermetti li min iħaddem minn setturi u industriji differenti jidentifika u jipprovdi tagħmir ta’ protezzjoni personali aħjar li jikkorrispondi għall-attivitajiet speċifiċi u t-tipi speċifiċi ta’ riskji li l-ħaddiema huma esposti għalihom, kif indikat fil-valutazzjoni tar-riskju.

(10) Il-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol ġie kkonsultat dwar il-miżuri li jirriżultaw mill-adozzjoni tal-Komunikazzjoni tal-Kummissjoni “Iktar Saħħa u Sikurezza fuq ix-Xogħol għal Kulħadd – Modernizzazzjoni tal-Politika u tal-Leġiżlazzjoni tal-UE dwar is-Saħħa u s-Sikurezza Okkupazzjonali” [traduzzjoni mhux uffiċjali] li huma meħtieġa biex il-leġiżlazzjoni tal-Unjoni dwar is-sigurtà u s-saħħa okkupazzjonali tinżamm effettiva u adatta għall-iskop tagħha.

(11) Fl-“Opinjoni dwar il-Modernizzazzjoni tas-Sitt Direttivi dwar is-Saħħa u s-Sigurtà Okkupazzjonali sabiex Jiġi Żgurat Xogħol Aktar Sigur u Tajjeb għas-Saħħa għal Kulħadd” (7) [traduzzjoni mhux uffiċjali] tiegħu, li ġiet adottata fis-6 ta’ Diċembru 2017, il-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol jirrakkomanda li d-Direttiva 89/656/KEE jenħtieġ li tiġi aġġornata biex jittejbu r-rilevanza u l-effettività tagħha.

(12) F’“Opinjoni dwar l-aġġornamenti tekniċi tal-annessi tad-Direttiva dwar it-tagħmir ta’ protezzjoni personali (89/656/KEE)” (8) [traduzzjoni mhux uffiċjali] sussegwenti, li ġiet adottata fil-31 ta’ Mejju 2018, il-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol jirrakkomanda li jenħtieġ li jitwettqu aġġornamenti speċifiċi tal-Anness I, II u III tad-Direttiva 89/656/KEE, filwaqt li jitqiesu l-aħħar żviluppi teknoloġiċi fil-qasam u li tiġi żgurata l-konsistenza mar-Regolament (UE) 2016/425.

(13) Fit-tħejjija tal-aġġornament attwali tal-Annessi I, II u III tad-Direttiva 89/656/KEE, il-Kummissjoni ġiet megħjuna minn esperti li jirrappreżentaw lill-Istati Membri, li taw appoġġ tekniku u xjentifiku.

(14) Skont id-Dikjarazzjoni Politika Konġunta dwar id-dokumenti ta’ spjegazzjoni (9), adottata mill-Istati Membri u mill-Kummissjoni fit-28 ta’ Settembru 2011, l-Istati Membri ntrabtu li jakkumpanjaw, f’każijiet ġustifikati, in-notifika tal-miżuri ta’ traspożizzjoni tagħhom b’dokument wieħed jew aktar li jispjegaw ir-relazzjoni bejn il-komponenti ta’ direttiva u l-partijiet korrispondenti tal-istrumenti ta’ traspożizzjoni nazzjonali.

(15) Il-miżuri stipulati f’din id-Direttiva huma skont l-opinjoni tal-Kumitat stabbilit bl-Artikolu 17 tad-Direttiva tal-Kunsill 89/391/KEE (10),

ADOTTAT DIN ID-DIRETTIVA:

Artikolu 1 L-Annessi I, II u III tad-Direttiva 89/656/KEE huma ssostitwiti bit-test fl-Anness ta’ din id-Direttiva.

Artikolu 2 1. L-Istati Membri għandhom idaħħlu fis-seħħ il-liġijiet, ir-regolamenti u d-dispożizzjonijiet amministrattivi meħtieġa biex jikkonformaw ma’ din id-Direttiva sa mhux aktar tard mill-20 ta’ Novembru 2021. Huma għandhom jikkomunikaw minnufih lill-Kummissjoni t-testi ta’ dawk id-dispożizzjonijiet. Meta l-Istati Membri jadottaw dawk il-miżuri, għandhom jirreferu għal din id-Direttiva jew għandhom ikunu akkumpanjati b’din ir-referenza fil-pubblikazzjoni uffiċjali tagħhom. L-Istati Membri għandhom jiddeċiedu kif għandha ssir it-tali referenza. 2. L-Istati Membri għandhom jikkomunikaw lill-Kummissjoni t-test tad-dispożizzjonijiet ewlenin tal-liġi nazzjonali li huma jadottaw fil-qasam kopert minn din id-Direttiva.

Artikolu 3 Din id-Direttiva għandha tidħol fis-seħħ fl-għoxrin jum wara l-pubblikazzjoni tagħha f’Il-Ġurnal Uffiċjali tal-Unjoni Ewropea.

Artikolu 4 Din id-Direttiva hija indirizzata lill-Istati Membri.

Magħmul fi Brussell, l-24 ta’ Ottubru 2019. Għall-Kummissjoni Il-President Jean-Claude JUNCKER

(1) ĠU L 393, 30.12.1989, p. 18.

(2) Il-Pilastru Ewropew tad-Drittijiet Soċjali, 2017, https://ec.europa.eu/commission/sites/beta-political/files/social-summit-european-pillar-social-rights-booklet_mt.pdf

(3) SWD(2017) 10 final.

(4) COM(2017) 12.

(5) Ir-Regolament (UE) 2016/425 tal-Parlament Ewropew u tal-Kunsill tad-9 ta’ Marzu 2016 dwar tagħmir ta’ protezzjoni personali u li jħassar id-Direttiva tal-Kunsill 89/686/KEE (ĠU L 81, 31.3.2016, p. 51).

(6) PPE Regulation Guidelines – Guide to application of Regulation (UE) 2016/425 on personal protective equipment, https://ec.europa.eu/docsroom/documents/29201?locale=mt

(7) Id-Dokument 1718/2017 tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol

(8) Id-Dokument 443/18 tal-Kumitat ta’ Konsulenza dwar is-Sigurtà u s-Saħħa fuq il-Post tax-Xogħol.

(9) ĠU C 369, 17.12.2011, p. 14.

(10) Id-Direttiva tal-Kunsill 89/391/KEE tat-12 ta’ Ġunju 1989 dwar l-introduzzjoni ta’ miżuri sabiex jinkoraġġixxu titjib fis-sigurtà u s-saħħa tal-ħaddiema fuq ix-xogħol (ĠU L 183, 29.6.1989, p. 1).